khistorydata/jeongjo-sjw-relations huggingface dataset:
정조 0년
丙申四月初八日辰時。上御廬次。坐直承旨入侍時。同副承旨鄭民始。假注書柳孟養。記事官白光澤朴祐源。以次進伏訖。上曰。下直守令入侍。出榻敎庇安縣監李錫稷進前。下詢職姓名訖。上曰。御極之初。分以百里之任。各別惕念爲之。可也。錫稷對曰。聖敎諄復。敢不竭力奉職。命守令先退。上曰。兵房承旨入侍。出榻敎都承旨徐浩修進前。上曰。實注書無行公者。彼注書已陞上注。廳注無人。何以爲之乎。浩修曰。彼注書。自初喪時。至于今行公。無事不知。且鍊熟。今之廳注書。不可委之生疎者。合有變通之道矣。上曰。假注書柳孟養。仍察廳注。出榻敎上曰。戶判入侍。出榻敎戶曹判書鄭弘淳進前。上曰。多設都監。國用不成說。果無經用不足之慮乎。弘淳曰。似有不足之慮。而國事自然而成矣。上曰。戶曹一隅。付之於卿。卿必不負國。勿以爲五日京兆。隨事着意爲之。可也。弘淳曰。聖敎若是鄭重。臣敢不竭力奉行。而近來臣之精力都損。萬無終始承當之望。上曰。府院君祭物。雖代盡。一例給之乎。弘淳曰。然矣。上曰。國陵祧遷位。一年一次行祭。宗廟祧位一年二次行祀。則府院君之四時祭。實無義意。命戶判先退。上曰。藥房三提調入侍。出榻敎都提調金陽澤。提調徐命善。副提調洪國榮。醫官方泰輿吳道炯進前。陽澤曰。日氣不佳。聖體。若何。上曰。大體。一樣矣。陽澤曰。蔘劑進御後。無顯害乎。上曰。自服厥藥。煩熱特甚。面部熱毒多發。故連服牛黃矣。陽澤曰。然則所進湯劑。姑爲停止。似好矣。上曰。與醫官相議。可也。陽澤曰。王大妃殿氣候。何如。上曰。一樣矣。陽澤曰。惠慶宮氣候。若何。上曰。不平之候。尙未差勝矣。陽澤曰。醫官入診後議藥乎。上曰。唯。泰輿診候訖。退伏奏曰。左右三部度數調均。而胃脈之弱。與向時一樣矣。道炯診候訖奏曰。左右三部度數調均。胃脈。與向日小勝而猶弱矣。上曰。服蔘劑後熱甚。連服牛黃膏。小無減勢。何而爲之乎。泰輿曰。雖煩熱。當以淸潤之劑服之。牛黃膏則極涼之劑。不可種種進御。姑以二神交濟湯。進御。似好矣。上曰。與心腎湯。何如。道炯曰。此是淸熱之劑也。上曰。進御加減二神交劑湯。自今日煎入。出榻敎上曰。藥院之問候。非古例。此後遵舊例。應次問安外。勿爲事。分付。出傳敎上曰。副提調別省記。非特予氣未差。便同移次之時省記入直者也。藥院不必以此問安。知悉擧行。還次前。日次問安。以五日爲之。出傳敎上曰。山陵尙未得定。何而爲之乎。陽澤曰。罔措矣。陽澤曰。今番各處國役。次次浩繁。前日卜定材木。甚不足。量宜加定於湖西海西兩水營。何如。上曰。依爲之。上曰。懿昭墓移奉處龕室繖扇。以前件仍用。床卓祭器。卽先朝親臨設置者。雖有頉處。今不可更造。切勿新造事。分付。影幀奉安處。亦依璿源殿例。附太廟後擧行。今姑勿爲磨鍊。懿昭廟則都監堂郞進詣。只鋪陳修補事。分付。出傳敎上曰。景慕宮正堂修補及拜位廳齋室。香大廳諸執事入接處。內外神門大門。當新造。此餘不得不新造處。從便以廟近人家。厚價折給。以爲公私俱便之地事。分付戶曹。此非時急爲之者。引山後擧行。工役時移奉一節。臨時稟旨。出傳敎陽澤曰。戶曹參議李蓍建。豊川府使李蓍廷。俱以範濟三寸叔。不可晏然在職。竝改差。何如。上曰。依爲之。出擧條上曰。戶曹參議李蓍建。豊川府使李蓍廷改差。出榻敎上曰。禁府刑曹輕囚之滯囚可悶。皆令捧供以聞。出傳敎以正言宋煥億。牌不進罷職傳旨。上曰。只推。推鞫有命。牌招。出傳敎陽澤曰。上使金致仁。終有不安蹙踖之意。治行凡節。有難干與。自上申飭。似好矣。上曰。金判府事明日入侍事。遣史官傳諭。出傳敎上曰。故判書李縡孫女定配傳敎。見之否。陽澤曰。伏見傳敎。聖德之寬仁。益不勝欽仰。陽澤曰。捕盜大將李漢膺。實病甚重。勢難察任。今姑許遞。何如。上曰。依爲之。出傳敎陽澤曰。國葬都監山陵都監都廳。目下緊務。不可暫離。問郞之任。今姑減下。何如。上曰。依爲之。出擧條上曰。禁衛大將李漢膺兼帶捕將改差。出榻敎陽澤曰。陽智縣監李鴻祥。未經察訪監牧官。而直除守令。有違常格。雖以部都事。謂之已經詞訟。此輩出六後未試外官。直爲字牧之任。曾無是例。必有流弊。其在慮後之道。不可置之。今姑改差。其人則詳明。足堪任使。落仕可惜。仍任前職。何如。上曰。依爲之。出擧條上曰。陽智縣監李鴻祥。仍任前職。出榻敎命善曰。臣以南漢事。有仰達者。餉還。一自減分之後。排巡每患不足。逐年輒有加請矣。卽接廣州府尹李致中所報。則方當劇農之時。種糧太半不足。民情甚急云。米太留庫中。依昨年例三千五百石。許令加分爲宜。下詢大臣處之。何如。上曰。大臣之意。何如。領議政金陽澤曰。臣曾經守禦使。稔知此事矣。廣州一境。幅員最大。民戶甚衆。年年還分。以元定式例分給。則每患不足。春夏之交。輒請加分。朝家許施。而今番所請。亦不過濫。若以米三千石。太五百石劃給。則似當遍給一境矣。上曰。依爲之。出擧條以守令有闕政事。取稟。上曰。當日爲之。出傳敎上曰。江原監司敎書。其令更撰以進。出傳敎命退去。諸臣以次出。
정조 0년
丙申四月初八日申時。上御廬次。藥房副提調持湯劑入侍時。副提調洪國榮。假注書柳孟養。記事官白光澤朴祐源。醫官慶絢。以次進伏訖。上命讀政望。國榮讀奏。絢奉二神交濟湯進前。上進御。上曰。該曹。不知前例之有無耶。在前歲初之番。御極之初。加點別將者。以其率領番將而入直也。該曹之昧於前例。固是不審。該房之矇然以稟。亦涉疎率。入直兵曹參判洪秀輔。兵房承旨徐浩修。推考。出傳敎上曰。書狀入侍。出榻敎書狀官李鎭衡進前。上曰。近來則無病乎。鎭衡曰。無病矣。上曰。萬里之行當前。抱病之人。得無難乎。對曰。臣任國大事。雖有小病。自可瘳矣。上曰。御書閣監造官。別看役入侍。出榻敎監造官尹欽烈。別看役金命鉉進前。上曰。工役。至何境。欽烈對曰。其間無堂上。故役事自然遷就矣。上曰。定礎。何日爲之乎。欽烈對曰。二十七日爲之矣。上曰。營造堂上。以戶曹判書參議。啓下。出傳敎命讀李性源疏賜批。命退去。諸臣以次出。
정조 0년
丙申四月初八日酉時。上詣殯殿。行夕奠入侍時。左承旨洪國榮。假注書柳孟養。記事官白光澤朴祐源。都廳李秉模。以次侍立訖。上具衰服。詣中排設廳。視膳行禮。儀註上同。行禮訖。上還廬次。命承史進前。上曰。山陵都廳及相地官。入侍。出榻敎副司果李商鳳。相地官金基良金相鉉柳東亨進前。上曰。置標處。盡爲看審乎。商鳳曰。然矣。上曰。皆無可合處乎。商鳳曰。地師言內。實無可合處云矣。上曰。光陵局內。看審乎。商鳳曰。未承下敎。故不爲奉審矣。上曰。至于今月。而山陵。尙未有定處。哀悶罔措。國榮曰。到處狼狽。尙無定處。因山之期不遠。而凡係擧行之節。率多窘速。以是憂悶。上曰。何以則爲好耶。基良曰。健元陵局內舊寧陵。崗龍勢凡百。極爲好矣。而旣是遷陵舊基。則臣等不敢仰達矣。上曰。故相閔鎭遠。以舊寧陵不可棄之意有奏議。且多有前輩議論。承旨所見。何如。國榮曰。旣知吉地。且有不可棄之議。則以此爲定。甚好。奏議考見後。下詢大臣決之。似好矣。命入閔文忠奏議。命國榮讀奏訖。上曰。當博詢後決定矣。命書傳敎曰。十餘處看審。尙未完定。予心之焦迫。當復如何。明日他都廳與錦城尉。率地師進詣康泰陵光陵獻陵及所經處。如可看審。着意看審。毋復如今日悤悤復命之爲事。分付。命退出。諸臣以次出。
정조 0년
丙申四月初八日酉時。上御廬次。禮房承旨入侍時。左承旨洪國榮。假注書柳孟養。記事官白光澤朴祐源。以次進伏訖。上曰。明朝時原任大臣錦城尉。率諸師入侍。出傳敎命讀公事。上曰。地師。明日入侍。後出去事。注書分付。上曰。明日大臣看審後。當爲完定。旣是遷陵舊基。則可無未安之事乎。國榮曰。當初遷陵。非爲地理之未盡也。旣知其吉地。則今何以遷陵舊基。爲拘礙之端乎。上曰。然矣。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨李商巖未肅拜。右副承旨金相戊坐直。同副承旨鄭民始坐直。注書尹翊東藥院直一員未差。假注書柳孟養仕直。事變假注書李兢淵仕。
정조 0년
大殿惠慶宮中宮殿。政院玉堂口傳問安。答曰。知道。
정조 0년
洪國榮啓曰。時原任大臣錦城尉。率諸地師。依下敎。來待矣。傳曰。入侍。
정조 0년
徐有慶啓曰。戶曹判書鄭弘淳。依下敎。來待矣。
정조 0년
傳于鄭履煥曰。坐直承旨入侍。禮房承旨同爲入侍。
정조 0년
傳于金相戊曰。都承旨入侍。
정조 0년
吏曹口傳政事。漢城主簿李趾和。敦寧主簿兪彦錥。相換。
정조 0년
有政。吏批。判書徐命善進。參判尹得養疏批未下。參議洪檢式暇。同副承旨鄭民始進。以李商巖爲承旨。以金熤爲刑曹參判。李在簡爲敦寧都正。黃景源爲藝文提學。白鳳周爲直講。李台亮爲典籍。宋翼洙爲宗廟令。李碩模爲長陵參奉。趙廷獻爲弘陵參奉。吳載紹爲谷山府使。李命杰爲善山府使。林興壽爲書題。李昌垕爲順懷墓守衛官。徐彙爲奉常副奉事。左副承旨李商巖。
정조 0년
兵批。判書李徽之病。參判洪秀輔入直進。參議朴師海病。參知金漢老病。同副承旨鄭民始進。以田慶春爲同知。吳載紹爲副司直。
정조 0년
洪國榮。以禮曹言啓曰。王妃考妣四仲朔四名日忌辰日墓所祭需及守墓軍定給事草記。傳曰。允。予欲提敎而未果。府院君家。旣有各祭祭物及守墓軍。則惠慶宮私親。亦當有之。準府院君及園所私親例。加減磨鍊草記事。命下矣。園所私親祭需及守墓軍。則奉常寺兵曹。元無進排定送之事。自毓祥宮及內需司擧行。而王妃考妣祭需。則自奉常寺宣惠廳進排。故今此惠慶宮私親四仲朔四名日忌辰日墓所祭需。依王妃考妣祭需例。參酌磨鍊別單書入。而守墓軍。亦依王妃考妣守墓軍例。以二名定送事。竝以分付。何如。傳曰。允。
정조 0년
徐有慶。以漢城府言啓曰。本府郞廳。只四員。而以詞訟劇地。雖諸郞廳俱存之時。猶患苟艱。而主簿李趾和。以前任禁府都事。奉命在外。還朝未易。本府今當轝士大役。各掌許多擧行等事。他無推移。生事可慮。主簿李趾和在外之代。依例口傳換差。何如。傳曰。允。
정조 0년
徐浩修。以兵曹言啓曰。新除授五衛將李思質李徵國。俱以在外。過限未上來。依法典竝改差。何如。傳曰。允。
정조 0년
金相戊。以義禁府言啓曰。時囚罪人李命彬。有待公除後處分之命。今日坐起。不敢循例捧供之意。敢啓。
정조 0년
又以義禁府言啓曰。南陽府定配罪人金相翊放送事。承傳啓下矣。放送事。分付該道道臣之意。敢啓。傳曰。知道。
정조 0년
執義李重馥。掌令尹長烈。尹在醇。持平尹尙東啓曰。請黑山島充軍罪人趙德昌。依律處斷。措辭見上答曰。不允。
정조 0년
大司憲朴相德。執義李重馥。司諫兪彦脩。掌令尹長烈尹在醇。持平尹尙東。獻納洪周萬啓曰。請大靜縣荐棘罪人沈翔雲。亟命王府。嚴鞫得情。快正王法。措辭見上答曰。不允。
정조 0년
司諫兪彦脩。獻納洪周萬啓曰。請充軍罪人趙德昌。依律處斷。措辭見上請允明允鈺㢞竝遠竄。措辭見上答曰。不允。
정조 0년
大司憲朴相德。執義李重馥。司諫兪彦脩。掌令尹長烈尹在醇。持平尹尙東。獻納洪周萬。校理朴天衡金履正。副校理沈豊之沈有鎭啓曰。請文氏按律處斷。措辭見上請厚謙快正王法。其母依律處斷。措辭見上請礪山府竄配罪人洪麟漢。絶島安置。措辭見上答曰。不允。
정조 0년
工曹參判鄭履煥疏曰。伏以日月流邁。公除奄過。伏想聖慕無窮。攀擗罔涯。其在犬馬之情。亦切號隕之忱。仍伏念臣頃於違牌待勘之中。伏承薇院特除。顚倒出肅。昵侍帳殿。未幾而又下金吾寵擢之命。臣誠驚惶怵愓。置躬無地。而鞫獄事體。至嚴且重。咫尺前席。逃遁不得。遂乃黽勉承膺。若固有之者。七八日于玆矣。今則妖腰亂領。次第就誅。處分嚴正。殆無遺憾。而鞫事亦幾乎收殺矣。臣之情勢。始得以一暴。可乎。噫。臣本窮鄕一賤夫耳。學不知方。樣不入俗。儱侗齟齬。百無一當。惟以恬退之操。粗聞於家庭。迂拙之規。自守於平生。一任素性之散漫。甘爲明時之棄物。若其軒冕榮途。曾是夢想之不到。而藝苑淸選。玉署超秩。已爲識者之嗤點。而旬日之內。授之以亞卿之銜。置之於命德之列。歷數朝班。豈有若臣之太驟而無漸者乎。嗚呼。惟我殿下。承先朝艱大之役。撫一初淸明之運。重名器愼爵賞。最爲治道之急務。而乃以如臣憒憒之姿。廁諸卿月之班。蚊蝱泰山。非但一身之狼狽。猿狙衣冠。恐貽四方之譏笑。以公以私。豈曰細故。此臣所以低徊却顧。不敢爲蹲冒之計者也。而水部新除。尤增惶愧。昨日鞫坐。亦未赴參。臣罪至此。益無所逃。伏願聖慈。曲察其由中之懇。勿視以飾外之讓。亟命鐫改臣新授職秩。使公器毋濫。私分獲安。不勝幸甚。抑臣有所懷之耿耿者。今因辭疏之末。而略此附陳焉。嗚呼。殿下近日之擧。實是高出百王。度越千古。建天地而不悖。俟百世而不惑者也。凡在臣隣。孰不欽仰聖意。思所以對揚乎。第臣入侍帳殿。每聞鞫囚之供。則輒因臣疏爲言。噫。此正毫釐之間。忠逆立判者也。蓋臣疏本意。則於源頭義理。尊之守之如日月金石。而就其中。只聲討鳳漢而爲說也。及承聖批。辭敎惻怛。臣亦不忍更爲提達矣。若彼凶徒之爲言者。則直欲變亂移動於源頭之義理。此凶肚逆腸之所以莫逃淵鑑。而君臣上下之所以沫血飮泣。必欲嚴誅而痛懲者也。夫臣之言。與彼之言。指意逈別。不啻千里。而惟彼凶徒。敢生死中求生之計。拖引萬不相近之說。縱蒙天日在上。昭晣無餘。顧臣私心之駭痛。當復如何哉。不但私心之駭痛。抑恐義理不明。人心疑惑而靡所止迫也。玆不得不復此仰瀆。伏乞聖明。俯垂諒察而財處焉。使海東臣子。曉然知義理之所在。千萬幸甚。臣無任祈懇之至。答曰。省疏具悉。予意已諭於帳殿。何忍更提。卿其勿辭察職。
정조 0년
正言宋煥億疏曰。伏以日月不居。公除奄過。伏想我殿下。攀擗皇皇。益復罔涯。其於下情。亦不勝號隕之忱。仍伏念臣稟性迂拙。自多與世而齟齬。語言朴直。不能隨衆而俯仰。回顧其中。百無肖似。而若其任聖朝耳目之責。贊一初淸明之治。則尤豈如臣憒憒。所可承當者哉。迺者薇院除命。有隕自天。鞫獄體重。牌召嚴急。不暇他顧。章皇出肅。前席周旋。瘡疣百出。想聖明已俯燭無遺矣。噫。目今第一義理。未有急於懲討之典。而惟彼鳳漢負犯。實是國人之所共憤菀者也。臣於日前待罪玉署時。陳疏請討。而殿下。以其地處之異。欲施曲貸之典。而惟今日執法之臣。不可不論列請討。蓋殿下之所以曲貸者。欲伸其恩也。臣之所以必討者。欲守其正也。故臣於入臺之後。屢次發論。而憲臣之議。不肯歸一。遷延推托。以至于今。臺體之虧損。已無餘地。物情之駭異。勢所必至。反顧慙恧。何以自解。至於日昨新啓中一二士流云云。臣不欲枚擧其名。而蓋君子之見欺於小人。自古而然。司馬光之於王安石。蘇軾之於章惇。論其較契則甚厚。語其心事則判異。今此一二士流之於具庠。實如彼數君子者。而庠之欺世欺人。臣之所嘗憤惋者。故論列之際。偶爾及之。及承聖批。誨責備至。至以何許士流良亦可羞爲敎。臣於此瞿然自失。繼之以慨然也。至若具允鈺等事。其趨附妖孼。濫躋崇秩。狐媚之態。鼠鑽之術。十目所視。十手所指。堂堂淸明。顧安容此等人哉。臣之竝論。意實有以。而聖敎所謂勒爲罪案。有欠忠厚者。實非臣愚魯之所敢曉也。臣旣上不見孚於君父。下不取信於同朝。去就一節。今無可論。避辭自劾。見阻喉院。一日冒居。冞增慙惶。伏乞聖慈。亟命鐫削臣職。以警臺閣。不勝幸甚。臣於自劾之章。不宜贅及他說。而愚衷所激。敢此附陳焉。臣伏見麟漢處分傳敎。以不學無識。何足深誅爲敎。此何異於方論殺越人之大。而反擬之於竊鉤之小也。嗚呼。麟漢之罪。可勝誅哉。惟我先大王。當末年倦勤之際。念宗社付托之重。命我殿下。代聽庶務。此實國家之至計。臣民之洪福也。在昔孝廟戊戌。臣之先祖文正公臣時烈。入侍筵中。直請東宮。參決庶務。其時聖祖。志氣方旺。顯廟在東宮。春秋纔十八矣。而臣祖之言。猶且汲汲遑遑。如恐不及者。誠以有國機務之繁。皆儲君之所當知故也。此等義理。本非隱奧難見。而況在昨冬。則先大王聖候。長在沈綿。酬應至艱。代勞之道。一時爲急。而斷自宸衷。明降絲綸。則苟有一分人心者。孰敢不對揚而贊成乎。噫。彼麟漢。抑獨何腸。敢懷不滿之心。闖生沮戲之計。前席奏對。肆發不必知之說。承宣書敎。至有揮手止之擧。究其心則無異於鏡夢。執其跡則有浮於耇輝。至於徐命善申應顯疏出之後。渠雖百喙。無辭可辯。而乃於回啓之中。敢以理外二字。爲對擧之言。其慍懟怏怏。欲與貳極相抗者。已綻露無餘矣。卽此一事。實是悖逆不道。覆載難容之惡。則彼締結厚謙。濁亂朝廷。兄弟不協。各立門戶者。於渠特薄物細故耳。若聖敎所稱不學無識。尤豈非太不着題。而失之寬恕之甚者乎。伏願殿下。亟收此敎。揮廓乾斷。明正典刑。使亂臣賊子。有所懲畏焉。臣無任惶恐祈懇之至。答曰。省疏具悉。上款事。所辭過矣。下款事。不允。爾其勿辭察職。
정조 0년
持平尹光昇疏曰。伏以昊天降割。大行大王。奄棄群臣。八方哀痛。如喪考妣。惟我殿下。夙遭愍凶。恤焉宅宗。日月逾邁。公除奄過。攀號皇皇。孝思何抑。仍伏念臣本以冷蔭。晩竊倖科。未通門籍。跧伏鄕廬。奉諱之辰。只與村里老幼。號哭於山谷之中。不意玆際。伏承柏府除旨。臣聞命驚惶。莫省攸措。揣量人器。固無一分堪承之望。且家有八耋偏母。奄奄床席。日夜扶將。跬步莫離。而禮急奔哭。罪懼逋命。遂不得不抑情登道。及其入城之後。又有區區私義之不自安者。而適値訊囚方張。請討是急。不敢他顧。冒沒出肅。參哭班而少洩哀慕。赴鞫坐而粗伸義分。至於蹲仍供職。本非所敢。而不意卽者。得接鄕信。則母病。越添於臣發之後。毒感闖乘。元氣凜綴。舊症新恙。種種危惡。間未浹旬。急伻踵止。臣自聞此報。方寸煎灼。按住不得。此時擅行。非不知萬萬悚惶。而情私所迫。不暇緩聲。略陳短章。徑尋鄕路。伏乞聖慈。俯垂諒察。亟行鐫免。俾便救護焉。臣方請急。不宜贅他。而至若皆曰可殺之論。則臣亦不在國人之後。豈可容泯默不言乎。噫。變怪層生。罪人斯得。天討克行。義理益明。此實宗社莫大之幸。而惟彼合啓罪人之尙逭王章。臣實莫曉也。文氏之逆節綻露。厚謙母子之罪惡貫盈。已悉於諸臣之啓。則臣不必覼縷。伏想殿下。亦已洞燭。而合辭庭籲。一向靳持。今又以堂僚之不備。格例闕啓。一日二日。尙未施當施之律。王法不明。國體徒損。輿情憂鬱。久而愈激。伏乞殿下。夬揮乾斷。亟賜處分。少洩神人之憤焉。至於洪麟漢酌處之命。固出於嚴懲討之聖意。而亦不過竄配之薄勘。反若曲貸者然。則今日諸臣合辭加律之請。實是擧國同聲之論。此豈殿下所得以私之者哉。臣旣隨參齊籲之末。而區區沐浴之義。不敢以不蒙允而止。敢此附陳於臨行之際。惟願亟從兩司之請。以快群情焉。臣無任屛營祈懇之至。答曰。省疏具悉。不允。爾其往護焉。
정조 0년
大司成金文淳疏曰。伏以居諸迅邁。公除奄過。伏惟聖慕如新。益復罔極。仍伏念臣於月前待罪近密之時。伏奉除書。以臣爲成均館大司成者。臣聞命惶懍。歷日靡定。噫。國家作成人材之道。專係太學。而斯職者。卽其師也。長也。苟非文足以振風。學足以牖士。莫宜居之。故雖在古之名碩老成。猶且逡巡却顧。不敢遽爾承當。今臣偏蒙洪造。徒籍先蔭。揚歷華貫。濫竽至此。而以文則章程之不諧。以擧則向方之全昧。齒又尙少。渺然一後進耳。回漓而返雅。挽今而作古。固已非其人矣。況當我聖上新服之初。敷文敎正士趨。此其時也。豈容使如臣顓蒙。偃然抗顔於皐比之座。以愧我魯類濟濟之儒衿也耶。向叨恩除。宜卽辭巽。而疏籲旣阻。朔奠且屆。冒沒祗肅。趨參哭班。自顧初心。惶恧轉深。其何敢諉以一出。仍因蹲據。甘自歸於無廉恥之科哉。且臣有情理之萬萬焦迫者。臣之病母。在於臣父臣履信淸州任所。而離違之久。亦已換歲。而至于夏矣。適値國家悲遑之日。未敢言私。抑情供職。卽接衙信。則臣母素患痰癖之症。挾感添劇。飮啖全却。藥餌罔效。臣旣終鮮。傍無代護。自聞此報。方寸如煎。按住不得。玆敢冒瀆嚴廬。忙尋鄕路。臣罪於此。尤無所逃。伏乞聖慈。俯垂諒察。亟削臣所帶之職。以重官方。仍治臣徑行之罪。以便救護。千萬幸甚。臣無任屛營祈懇之至。答曰。省疏具悉。爾其勿辭。往護焉。
정조 0년
吏曹參判尹得養疏曰。伏以皇天降割。大行大王。奄棄臣民。如喪之慟。八域惟均。日月不居。公除奄過。仰惟孝思哀慕。益復罔極。近又親臨訊囚。王章快擧。而臣獨被罪處散。未與懲討之列。區區下忱。只恨義分之虧缺而已。仍伏念臣前後銓貳之任。今已十餘次矣。鑑識不明。注擬多舛。屢速人言。輒蒙恩遞。銓家一步。矢心自劃。而間或朝家有事。則冒沒膺命。莫遂株守之志。恒切愧悚之忱。向者大僚之請罷。雖是事宿歲陳之後。而若臣當政不審之失。則於是乎益著矣。臣方縮伏自訟之不暇。而薄罷未幾。而旋敍恩除。又辱於宿趼。臣誠惝怳恧蹙。莫省攸措。噫。伊時事實。已悉於年前自引之章。今不必更事煩陳。而抑臣又有所不自安者。銓地。是何等重任。以臣代臣。有若非臣莫可者然。雖未知政例之果如何。而實是挽近所未見者也。以此以彼。臣何敢放倒廉防。自同無故。晏然復蹈於已試蔑效之地也哉。反復思惟。承膺無路。玆陳短章。略暴情實。伏乞聖慈。俯賜鑑諒。亟遞臣職。俾靖私義。不勝幸甚。臣無任屛營祈懇之至。答曰。省疏具悉。卿其勿辭察職。
정조 0년
江原監司金夏材疏曰。伏以日月易邁。公除奄過。仰惟號慕攀擗之痛。益復何仰。嗚呼。亂臣賊子。何代無之。而未有如近日之凶逆也。何幸乾斷赫然。罪人斯得。巨魁妖孼。莫逭天討。大義克彰。聖孝彌光。永有辭於天下後世。豈不盛哉。豈不休哉。仍伏念臣於昨日奉審復命之際。東臬新命。臣誠震愓惶感。無地措躬。時則留待有命。私義莫遂。雖不得不章皇出肅。仍蒙引見。而擧措顚倒。自顧多恧。噫。臣本疎迂一書生耳。當世之務。茫未通曉。偏荷洪造。節次推遷。間嘗分符下邑。粗效牛羊會計之末。而在任不久。故平生短拙。猶未盡露。乃若今所叨之職。古所稱連帥屬長。統軍民而提轄一道。理財賦而鎭撫列邑。雖在無事之時。尙不可不愼簡其人。矧玆關東一面。地爲北路之咽喉。粟乏河內之貿遷。飢饉荐臻。生民困瘁。其所經理撫摩之責。雖使器局鍊達者居之。猶懼戛戛乎難哉。柰何以如臣駑下。苟然差遣。以速其僨敗之罪哉。竊念殿下。新服厥命。勵精圖治。承流宣化。專在方岳之得人。而以臣謏才。謬膺是寄。無異以甁罌之量。受江河之注也。其有累器使之政。當復如何。噫。周家之方召。尙矣。降至漢代。選用良二千石。故得小康。史稱范孟博。乘車攬轡。貪吏望風解綬。伏況聖明。嚴於懲墨奬廉之政。顧今人才。雖曰渺然。苟求其實。安知無范滂之流哉。臣旣在朝無補。則分宜居外盡職。顧何必外襲飾讓之例。而成以才器不適。自量已深。欲望聖上。俯諒無似之狀。回授可堪之人。不敢以高牙大纛。爲一己之光榮而已。玆敢冒入文字。仰暴微諒。伏乞亟許遞改。以重官方。以安微分。不勝幸甚。臣無任屛營祈懇之至。答曰。省疏具悉。出自近密。往按東藩。卿其勿辭欽哉。
정조 0년
同春秋趙載俊疏曰。伏以昊天降割。大行大王。奄棄臣民。如喪之慟。八域惟均。日月易邁。公除又過。伏惟我殿下。號慕哀遑。益復罔極。仍伏念今番凶逆。往牒所無。國人齊憤。天討克擧。而不意臣族。乃出凶翰。此實國之賊。家之讐也。闔門之腐心痛骨。容有極哉。其在公憤私義。決不忍與彼凶逆。聯其名行。以重汚衊。臣諸從兄第之載字爲行者。將欲改以時字。而名係朝籍。不敢擅便。冒萬死仰瀆於嚴廬哀疚之中。伏乞聖慈。天地父母。俯賜鑑諒。亟命所司。照例許改。千萬幸甚。臣無任祈懇之至。答曰。省疏具悉。下該曹稟處焉。
정조 0년
左參贊洪樂性疏曰。伏以居諸迅邁。公除奄過。仰惟孝思。益復罔極。仍念臣於日昨。伏奉左參贊除旨。驚惶感激。莫省攸措。時値入闕。雖未免冒沒肅命。而臣與左議政臣鄭存謙。有親査應避之嫌。揆以法典。在下當遞。伏乞亟命該曹。照例遞改。以便公私。不勝幸甚。臣無任祈懇之至。答曰。省疏具悉。疏辭。下該曹稟處。
정조 0년
校理朴天衡金履正。副校理沈豊之沈有鎭等。伏以居諸易得。公除奄過。想惟攀擗之號。日復一日。而臣民如喪之痛。去益靡極。嚴廬深墨之中。固知非喪事不言。且因山未卜。聖心焦遑。念不暇顧。則此際開講之請。似非其時。而第伏念人主一身。宗社之所托也。神人之所繫也。一日萬幾。應接極煩。而苟非講學之功。無以開發而資益。則緝熙之工。有不容少緩矣。試以禮經所載未葬。讀喪禮言之。孝子未嘗因喪而廢學。是以。增添講日。朱夫子之所請。間御經筵。我聖祖之攸行。以至我大行大王。甲辰宅恤。特許箚陳。此豈非爲今日可援之故實乎。今雖不能備禮開筵。而稍俟山陵之卜吉。祭奠之餘暇。時賜引接。討論經籍。則其於端本出治之方。顧豈少補也哉。臣等俱以蔑學。忝居論思。區區憂愛之忱。有不能自抑。敢陳短箚。爲聖明加勉焉。伏願殿下。少垂察焉。取進止。答曰。省箚具悉所請。從當下敎矣。
정조 0년
丙申四月初九日。兼春秋朴行淳。刑曹啓目。以繩鞋廛作挐。別監申翊標金興雲趙壽大柳春得金瑞興等。考律嚴處。啓。傳曰。身爲掖隷。大小哀遑之日。作挐於市民。已非人理之可責是去等。況旀前後飭敎。何等嚴截。是則尤何敢若是放恣乎。特敎査問。事體何等嚴重。則或發明。或漫漶。終不吐實。萬萬痛駭。更良嚴杖究問。期於直招爲乎矣。繼範之發明。尤極巧惡是置。加數杖治爲旀。金已山段。內官處元無進排繩鞋之事。已有該署草記。勘處則同。己山之稱以推尋繩鞋者。無據兺不喩。內官之下人。焉敢作挐於民間乎。從重勘律爲旀。奴宗世老味段。自本曹照律勘處爲旀。他餘罪人段。從輕重。依啓聞勘處爲良如敎。
정조 0년
義禁府啓目。以薛里鄭德海爲先汰去。下該府處之。啓。傳曰。以此照律爲良如敎。
정조 0년
義禁府啓目。以海西前御史任希雨狀啓之已封旋止。其所溺職。固無可言。拿問處之。啓。傳曰。本事除良。其所納供。放恣無嚴兺不喩。剩餘錢元數與監司之矇矓査啓。又不啻減縮是遣。餘錢用處段置。監司旣以私用査啓。則身爲御史。焉敢以公用及下輩弄奸樣。納供乎。卽此一節。於渠大段疑端兺不喩。特敎置對。奸狀洞燭。則游辭納供。漫漶爲事。希雨若知國法。更安敢周遮乎。奉使無狀。自有當律是乎矣。其在審愼之道。不可直處乙仍于。更良推問爲旀。狀啓事段。其所發明。全不成說。設若渠供是良置。繡衣之啓。啓下之前。先自傳布。可謂罪上添罪。此可爲發明之端乎。竝以添問目。嚴問口招爲良如敎。
정조 0년
義禁府啓目。以北部奉事洪若漢逆。賊尙魯庶女及孫乭伊成冊落漏拿問處之。啓。傳曰。除刑推議處爲良如敎。
정조 0년
刑曹啓目。罪人金已山奴宗世老味等。依法文照律。啓。傳曰。依傳敎決放。
정조 0년
刑曹啓目。黃海道推刷官千世翊。行査捧供。啓。傳曰。詳考該道査啓後。同世翊信康。逐條杖問。期於直招爲良如敎。
정조 0년
丙申四月初九日卯時。上詣殯殿。朝奠行禮時。上具祭服。詣內廬次。右副承旨金相戊。記事官尹翊東。記事官白光澤。記事官朴祐源。殯殿都廳李秉模。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就版位西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所。西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前親行正箸。仍詣版位。俯伏哭。諸臣隨哭。上止哭。俯伏興。還詣廬次。諸臣以次退出。
정조 0년
丙申四月初九日卯時。上御廬次。時原任大臣錦城尉相地官同爲入侍時。判府事金致仁。領議政金陽澤。判府事李溵。左議政鄭存謙。錦城尉朴明源。左承旨洪國榮。記事官尹翊東。記事官白光澤。記事官朴祐源。相地官金基良金田柳東亨金尙鉉以次進伏訖。致仁曰。聖體。何如。上曰。一樣矣。致仁曰。王大妃殿氣候。何如。上曰。一樣矣。致仁曰。惠慶宮氣候。何如。上曰。一樣矣。陽澤曰。山陵。昨日又未完定。焦迫罔措矣。上曰。何以則爲好。陽澤曰。亥坐伐木後所見。大異於前矣。上曰。柳東亨外。皆讚之乎。金判府所見。亦何如。致仁曰。弘陵則但靑龍低。而此處則太低多露。卽此一事。不可遽然決定矣。上曰。光陵內若未定。則與大臣。有相議事矣。舊寧陵。何如。致仁曰。曾聞舊寧陵之好矣。三十年後地中安吉云。而聞地師言。則裁穴。當稍下於舊壙云矣。上曰。舊壙處。雖稍下一壙。更奉陵寢。似未安矣。陽澤曰。故相臣李恒福經遠之謨。足可信矣。國榮曰。甲辰山陵時。亦多留意云耳。溵曰。已驗之地。似若有待於今日矣。上曰。寧陵遷奉時倡論者。誰也。存謙曰。一隊人慫慂宗室。使之上疏。而稱以莫重之地有罅隙故耳。先正臣宋時烈疏中。有石灰堅凝。斧斤相激。臣心痛隕。如斧斤落胸加腹之語矣。國榮曰。如非故相臣閔鎭遠爲國丹忠。先正疏中故相臣經遠之謨。何可載於奏議乎。上下問地師等曰。雖求他而不得如此之處乎。基良曰。健元陵甚盛。而舊寧陵體勢。與健元陵無異矣。上曰。告其眞的。可也。基良曰。局勢雖主健元陵。而其正榦精神。盡在於此矣。東亨曰。佛巖山正榦面目。皆向此處。誠爲十全之地矣。上曰。欲定遷陵之所。而不敢言矣。若屢年後。無地家忌避。則可以決定乎。尙鉉曰。非以舊壙處爲嫌。稍上則理氣小不合。稍下然後。理氣合矣。東亨曰。舊壙處雖好。而未詳看審。故雖不的知。稍上則好。稍下則理氣似不合矣。上曰。年運利乎。基良等曰。然矣。上曰。健元陵第幾崗乎。基良曰。第二崗矣。上命國榮書傳敎曰。今日時原任大臣。錦城尉金漢耆。率地師。進詣健元陵第二崗。奉審以來。上曰。大臣以下。除辭朝進詣。出榻敎致仁曰。極爲惶悚。而日前陳箚。聖鑑何以洞燭乎。臣雖年少之時。善爲遺忘。今則精神消耗矣。年久之事。何能記有乎。金龜柱疏中。以爲臣之所陳沒實云。故玆敢陳達矣。直宿之時。連爲同直於咫尺之地。則必有酬酢之說。而臣今未記。所記者。只醫官往復之事也。且伊時。臣初爲提調。醫官不能面面各知矣。所記者只此。故仰達之言。似沒實矣。上曰。只記此。無怪也。陽澤等先退。上曰。注書出去。甲寅因山前肅廟朝陵行日記考入。賤臣承命出去。以因山前無陵行事還奏。以李命彬草記。上命國榮書傳敎曰。旣已下敎。以前下敎中措語。添問目。今日捧供以聞。上命退。諸臣以次退出。
정조 0년
丙申四月初九日巳時。上御廬次。都承旨入侍。同副承旨。戶曹判書。左承旨追後入侍時。都承旨徐浩修。記事官尹翊東。記事官白光澤。記事官朴祐源以次進伏訖。上命浩修。讀奏忠淸監司査啓訖。仍命書傳敎曰。忠淸監司査啓。下該曹。自當回啓。而至於刷官之不有飭敎。全昧致察。帶去下吏。若是作拏。則所謂官長。不可無罰。而與黃海道推刷官。輕重自在。拿來之際。徒煩民弊。當該推刷官崔益齡。待竣事上來。令攸司科治後草記。又命書傳敎曰。祭物造果。別定中使及官吏。則法意何等重大。而或有高排之屈曲者。或有長短之參差者。又或有品色之麤劣者。至於果圍之不相準色。果尺之亦無定式。此皆不能檢飭之致。而看役命下之後。身爲次知中官。一不稟旨。致有此祭物未備之擧。當該次知中官安景宅。越捧一等。此是內司造果。則該司官吏之所爲。尤極駭然。內需司書題徐輿進。爲先汰去該掌書員。令本司除名後。該官吏更令擇差。當該次知別監之不能事事。不可無飭。亦爲汰去事。分付掖庭署。上曰。同副承旨戶曹判書入侍。出榻敎賤臣承命召入。戶曹判書鄭弘淳。同副承旨鄭民始進伏。上命弘淳曰。其在繼志述事之道。欲爲變通。丙戌以後。稱以未準結受出處。及代盡宮房免稅抄出。後日次對知奏。而別判付賜與則姑置之。上命浩修書傳敎曰。凡所以利於國利於民則肌膚何惜。此吾先王。嘗所諄諄於寡人也。目今國用告乏。民産如罄。言念民國。不覺中夜之繞榻。至於宮房田結之或有法外加受者。或有代盡未收者。又或有已準結數而假托未準結數者。不但有害於國用。其爲貽害於民生之端。不一而足若恫在己。猶是歇後語。其令所司。諸宮房田結。一一査出抄記。登對以奏。弘淳先退。上曰。禮房承旨入侍。出榻敎賤臣承命召入。禮房承旨洪國榮進伏。上命國榮讀奏公事訖。上命退。諸臣以次退出。
정조 0년
丙申四月初九日未時。上御廬次。藥房提調持湯劑入侍時。副提調洪國榮。假注書柳孟養。記事官白光澤朴祐源。醫官方泰輿以次進伏訖。泰輿奉二神交濟湯進前。上進御。命讀畿伯放未放啓本訖。命書傳敎曰。南陽府定配罪人金相翊放送。命讀禁府供辭。命書判付。命退去。諸臣以次出。
정조 0년
丙申四月初九日申時。上御廬次。禮房承旨。坐直承旨同爲入侍時。左承旨洪國榮。同副承旨鄭民始。假注書柳孟養。記事官白光澤。朴祐源以次進伏訖。上曰。古有承旨製進之例。御製閣上樑文。禮房承旨製進。慈宮所御別堂上樑文。工房承旨製進。出傳敎命國榮讀玉堂箚子賜批。命民始讀東伯疏賜批。讀尹得養疏賜批。命讀諸道臣敎書。上曰。海伯敎書不善作。出給。更爲製入事。分付。命退去。諸臣以次出。
정조 0년
丙申四月初九日申時。上詣殯殿。行夕上食入侍時。左副承旨吳載紹。假注書柳孟養。記事官白光澤朴祐源。都廳李秉模以次侍立訖。上具衰服。詣中排設廳。視膳行禮。儀註上同。行禮訖。上還廬次。命承史進前。命書傳敎曰。以今日禁府公事觀之。先朝受敎。汎以受敎書之。此後京外各司文書。先朝受敎。則受敎上。書先朝二字事。分付。上曰。禮房承旨入侍。出榻敎左承旨洪國榮進前。國榮曰。左副承旨吳載紹。有親病。夙夜之任。實難行公云矣。命書傳敎曰。左副承旨吳載紹。有親病云。夙夜之職。其宜體下。許遞。政官牌招開政差出。命讀各道狀啓訖。命退去。諸臣以次出。
정조 0년
丙申四月初九日酉時。上御廬次。時原任大臣。錦城尉同爲入侍時。領議政金陽澤。判府事金致仁李溵。左議政鄭存謙。錦城尉朴明源。同副承旨鄭民始。假注書柳孟養。記事官白光澤朴祐源。相地官金基良柳東亨金相鉉以次進伏訖。上曰。看審山陵。則所見。何如。陽澤曰。洽好矣。明源曰。果是十全之地也。致仁曰。龍虎案對皆具格。而無一可欠處矣。存謙曰。龍勢壯麗。穴崗明朗。以凡眼見之。果爲吉地矣。溵曰。雖未及裁穴。大體好矣。上曰。先正之於孝廟。如非極盡處。則豈可定陵乎。今番占得。亦非偶然。此則更無他議也。年運之合。尤是異常矣。致仁曰。地師。皆以爲初見云矣。命讀山論。上曰。柳東亨無異議乎。存謙曰。極口稱贊矣。上曰。健元陵右二崗。今日看審之行。地師山論。皆以十全之原。天成之地。書啓。伐木置標等節。斯速擧行。此是諸陵局內。前期告由一節。亦依例擧行事。分付都監。出傳敎上曰。地師各陳所見。基良曰。昨日不得詳見矣。今日更爲看審。則行龍局勢。十全大地。曾所未見者也。相鉉曰。一局中元氣。都聚於此崗。看山五十年。如此吉地。初見也。東亨曰。其龍勢之雄麗。案對之整齊。無如此崗之純吉也。上曰。與弘陵。何如。基良對曰。大勝於弘陵。而不下於健元陵矣。上曰。山陵旣定。陵號不可不更議。應參諸臣。待明朝命招。其令會議。出傳敎陽澤曰。山陵今已完定。不勝慶幸。重其事之道。不可以臣等之見決定。且是遷陵舊基。明日次對時。下詢當否於諸宰好矣。上曰。唯。命大臣先退。上曰。禮房承旨入侍。出榻敎左承旨進前。上曰。掖隷之不有法禁。放縱無嚴。愈往愈甚。向在成殯之前。作黨作挐於市民處。攫取繩鞋。至於百餘鞋之多。杖問之下。渠旣自服。今則公除己過。其在懲後之道。尋常處之。現造掖隷四人。從輕重或刑或杖散配事。分付刑曹。出傳敎上曰。糶事方殷。加分狀啓。皆令明日稟處。至於各宮房折受査實狀啓。姑勿回啓。待諸道畢到。與當初幹管之有司堂上。商確後入侍稟處。出傳敎命退去。諸臣以次出。
정조 0년
行都承旨徐浩修坐。左承旨洪國榮坐。右承旨徐有慶坐。左副承旨李商巖坐。右副承旨金相戊坐直。同副承旨鄭民始坐直。注書尹翊東仕一員未差。假注書柳孟養仕直。事變假注書李兢淵仕。
정조 0년
傳于洪國榮曰。承旨房依前。
정조 0년
傳于金相戊曰。禮房承旨入侍。
정조 0년
傳于徐浩修曰。太臣備局堂上引見。
정조 0년
洪國榮。以山陵都監郞廳。以摠護使意啓曰。本都監提調洪樂性。時無職名。令該曹。口傳付軍職察任。何如。傳曰。允。
정조 0년
吏曹口傳政事。以黃景源爲左參贊。
정조 0년
兵曹口傳政事。以洪樂性爲副司直。
정조 0년
以慶尙監司金載順狀啓。薦新生竹笋。節候尙早。限內不得封進。惶恐待罪。傳于洪國榮曰。勿待罪事。回諭。
정조 0년
吏曹口傳政事。元陵參奉。宋翼休李鎭玉。
정조 0년
傳于金相戊曰。李萬軾搜探文書取來。置之。
정조 0년
徐浩修啓曰。事變假注書李兢淵。身病猝重。勢難察任。改差。何如。傳曰。允。
정조 0년
備邊司。以李國賢爲平安兵使。
정조 0년
傳于洪國榮曰。禮房承旨入侍。
정조 0년
金相戊啓曰。卽者校理朴天衡。謂有情勢。陳疏徑出。原疏纔已退却矣。所當直捧禁推傳旨。而此與無端徑出者有異。推考警責。仍卽牌招。何如。傳曰。允。
정조 0년
以弘文館修撰曺遠振李儒慶牌不進罷職傳旨。傳于金相戊曰。只推。
정조 0년
洪國榮。以弘文館言啓曰。本館下番。連日姑降入直。事甚未安。修撰曺遠振李儒慶。旣已帶職蒙宥。竝卽牌招。以爲推移入直之地。何如。傳曰。允。
정조 0년
李商巖。以議政府司錄。以領左相意啓曰。今日陵號議定時。本府西壁。例當備員。而左參贊未差。右參贊李福源陳疏入啓。無以推移進參。未差代。令該曹口傳差出。仍卽牌招。以爲進參之地。何如。傳曰。允。
정조 0년
徐浩修。以備邊司言啓曰。本司武郞廳安宗厚。奔走勤仕。已滿十五朔。依例六品遷轉之意。捧承傳施行。何如。傳曰。允。
정조 0년
又以備邊司言啓曰。本司武郞廳權璹。奔走勤仕。又滿十五朔。依例陞敍。或守令除授事。捧承傳施行。何如。傳曰。允。
정조 0년
又以備邊司言啓曰。本司武郞廳李潤章。奔走勤仕。已滿十五朔。依例陞敍。或守令除授事。捧承傳施行。何如。傳曰。允。
정조 0년
徐有慶。以戶曹言啓曰。安置罪人文氏。曾前所屬免稅八百二十九結十九負二束。還屬本曹。出稅上納事。分付各道之意。敢啓。傳曰。知道。
정조 0년
洪國榮。以禮曹言啓曰。健元陵右二崗伐木置標等節。斯速擧行。此是諸陵局內。前期告由一節。亦依例擧行事。命下矣。伐木時告由吉日。卽令日官推擇。則今四月十三日巳時爲吉云。健元陵先告事由。同日曉頭設行。而告由文。令藝文館撰出。依前例山陵都監郞廳。與本陵官員。眼同斫伐。置標等事。亦令都監擧行事。分付。何如。傳曰。允。
정조 0년
李商巖。以吏曹言啓曰。司圃署別提尹光濩呈狀內。身病甚重。勢難察任云。依例改差。何如。傳曰。允。
정조 0년
徐浩修。以兵曹言啓曰。今四月十一日。武臣賓廳武經講書日次。而國恤卒哭前。不得爲之之意。敢啓。傳曰。知道。
정조 0년
又以兵曹言啓曰。景福宮衛將林元茂。除授在外。過限未上來。兼司僕將李廷壽。身病猝劇。無望供職。呈狀乞遞宿衛領軍之任。不宜久曠。竝改差。何如。傳曰。允。
정조 0년
鄭民始。以禮曹言啓曰。傳曰。延齡君奉祀。旣有先朝筵敎。及今釐正之時。不可不分屬。恩信君。定爲延齡君奉祀事。分付禮曹。凡諸等事。考例擧行事。命下矣。恩信君雖已身沒。其妻洪氏生存。俾奉延齡君之祀。成給立案。而恩信君立後一節。姑待日後議定。何如。傳曰。允。
정조 0년
金相戊。以刑曹言啓曰。現告掖隷四人。從輕重或刑或杖散配事。命下矣。傳敎罪人朱繼範。嚴刑一次。姜碩鳳朴重大金尙恒。各決杖八十後。朱繼範全羅道康津縣。姜碩鳳興陽縣。朴重大慶尙道昆陽。金尙恒興海郡。竝定配所。卽爲押送之意。敢啓。傳曰。知道。
정조 0년
又以義禁府言啓曰。時囚罪人李命彬定配事。判下矣。李命彬。江原道淮陽府定配。而以判府內辭意。具罪目。依例發遣府書吏。押送配所。何如。傳曰。允。
정조 0년
又以左右捕盜廳言啓曰。依下敎。罪人德師傔從金潤根。別陪洪必終奴子旕福。罪人韓光綮傔從徐元翼。竝放送之意。敢啓。傳曰。知道。
정조 0년
右參贊李福源疏曰。伏以居諸迅駛。公除奄過。伏惟聖孝純篤。撫時號慕。益復何極。近日以來。處分赫然。舊憝新逆。次第勘斷。國是復定。輿憤快洩。而僇廢賤臣。屛伏荒郊。沐浴之請。一未趨參。義分都虧。鈇鉞是俟。仍伏念臣。自遭金若行罔測之言。心驚骨痛。如受鋒刃。踰歷旬朔。忽忽忘生。日昨。得伏見原疏所下批旨。其所以追引登庸之眷。深斥構捏之習者。重如山嶽。明如日月。臣奉讀未竟。方寸激越。自不覺感淚之流落於紙上也。夫癸卯科之爲世操持。久矣。臣之先臣。亦嘗自引於筵席章奏之間。而不謂科名已改。人事已變。悠悠數十年之後。乃聞此危悖憯毒。前日所未聞之說。噫嘻亦太甚矣。人臣之罪。莫大於黨逆。加人以黨逆之目。亦足以湛滅而有餘矣。今乃加諸人之不足。直以此一字。而加諸人之旣故之親。此豈人理所可忍乎。爲人臣。爲人子。而耳剽目擊此等之言。不能卽地引決。溘然無知。尙復淟涊食息於穹壤之間。臣亦自覺其濡忍迷頑之甚。而無暇於責人之無倫也。嗚呼。先臣。受先王特達之知。荷先王罔極之恩。遭際始終。曠絶古今。以臣之百無一取。而陶鎔簡拔。致位至此者。亦惟先臣之故也。不惟臣之闔門銘鏤。不知死所。抑亦同朝大夫。所共感歎。而忽地駭機。至於此極。身陷阬坎。辱及泉壤。傷疇昔視遇之意。致今日幽明之痛。藐然餘生。無所因極。俯仰今昨。淸血交臆。況當新化淸明。萬品咸覩之時。雖在瘖聾跛躄。亦皆鼓動想望。而臣獨遭罹奇怪。情事崩迫。跼高蹐厚。如窮人無歸。撫念身世。寧不悲哉。至於向來科事。言亦支離。而臣之所考。不出試券之外。人之所論。乃在祕封之中。有罪無罪。天日在上。臣不欲多辯也。念臣杜門窮巷。謹守拙分。心如死灰。跡似虛舟。旣無忌疾之來。寧有危辱之召。而只緣臣小器大受。眇福多災。叨竊於聲望之外。踰溢於單平之地。分旣不稱理必無幸。卒然逢此無妄之人。公然罹此不虞之厄。古人所謂此乃天譴。非人事者。殆爲臣今日道也。從玆以往。惟有鏟跡滅影。益務退縮。一切榮塗。如避水火。然後庶可以息補黥劓。保持門戶。以卒承天地生成之澤也。目下西壁之命。雖無去就之可論。而滓穢之賤。拂拭逾勤。德意如天。報答何日。瞻望宸極。但有攢祝。區區之意。本不欲擧筆覼縷。有同對辯。而抱此悲苦。不一陳暴。則是自阻於君父也。玆敢收召神精。披瀝肝膈。仰首鳴號於仁覆之下。伏乞聖慈。哀憐臣體諒臣。亟削臣見帶職名。仍令攸司。刊臣姓名於搢紳之籍。俾得以退伏田間。歌詠聖化。以靖私義以安危踪。不勝幸甚。臣無任屛營祈懇之至。答曰。省疏具悉。業諭於金若行之批。卿其勿辭察職。
정조 0년
淸川君金鍾正疏曰。伏以日月不居。公除已過。仰惟聖孝追慕。何可堪抑。竊伏念臣以匪材蔑識。忝叩金吾。觸事昏矇。隨處顚錯。自速譴何。聖敎截嚴。有非臣子。所敢承聞。惶懍無地。逬出都門。及承尹東晩疏。其所聲罪。極爲危怕。心膽戰掉。惟嚴誅是俟。不意聖度天大。曲賜寬宥。恩敍繼下。官秋如舊。負罪賤臣。何以獲此於君父。驚感交極。不覺涕淚之自逬也。噫。凡民之罪。有情無情。其輕其重。人雖可誣。天不可欺。惟我聖上。卽群下之天也。情罪輕重。無所逃於淵鑑。則臣固泯伏自訟之不暇。而至若堂疏所論。有不容不辨者。尹泰淵等島棘命下之後。臣以泰淵。定配濟州。旋聞府吏之言。則黑山濟州等地。曾無自下擧行之例云。故不得已改之。而臣素聞蝟島水路之險遠。亞於黑山。遂自嶺移湖。以蝟爲定。竊附於嚴處之義矣。追始覺其島雖險。而地則近。更爲移定於康津古今島。而原單已徹。竟未及焉。此卽公坐衆人之所共覩者也。噫。厚謙之窮凶極惡。實是覆載之所不容。而泰淵之綢繆親密。厥罪惟均。當此擧國齊憤聲討極嚴之時。雖使黨泰淵者當之。必不敢顧籍。況臣於泰淵。常所深嫉。曾在選部。至枳佐貳。則今反愛惜。寧有是理。臨事粗率。失於周詳。拘牽常例。致此錯誤。以是論臣。臣亦何辭。而今玆愛黨之目。太不相諒。惟事汚衊。抑何故哉。第臣之所自悼者。受恩至渥。有倍他人。而方當一初之會。未效塵露之禆。尋常擧行。亦多昏謬。以致罪戾層積。身名僇辱。雖荷慈覆之仁。曲施薰沐之恩。以何面目。復廁周行。重貽淸朝之羞哉。來頭朔望之班。亦無由進身。伏地瞻天。但有悲泣。拊躬追愆。生不如死。伏乞聖明。亟降威命。特施重譴。以昭國法。以快人心。不勝幸甚。臣無任屛營祈懇之至。答曰。省疏具悉。尹東晩之疏。何足深引。卿其勿辭察職。
정조 0년
副提學沈履之疏曰。伏以皇天弗弔。大行大王。奄棄臣民。如喪之痛。率土同情。伏惟我殿下。嚴廬攀擗。遑遑靡逮。而月朔已改。公除焂過。聖心哀慕。尤當如何。如臣孤賤。偏蒙渥恩。而塵露未效。弓劍遽遠。惟有中夜悲號。自痛下從之遲而已。不自意聖明御極。存錄不替。旬日之內。除命荐降。臣誠驚惶感激。無所措躬。噫。以臣之謏材寡識。昔嘗備員於論思之列者。日月最多。金華淸漏。想同往時。而花甎舊步。若隔前生。臣於此益不勝俯仰摧咽。涕淚無從也。苟使臣。無情勢之可言。則豈敢以此時。輒事例讓。而臣於是職。曾被人改正之論。伊後除旨。不啻屢遭。而一切引義。不敢冒膺。先大王亦燭徽諒之不可奪。輒許鞶褫。俾全廉防。區區所仰望於新服之治者。亦惟亟降明命。特賜鐫免。使辭受適義。風化回隆而已。臣無任感泣祈懇之至。答曰。省疏具悉。卿之曩時所遭。予則曰。決非公議。卿其勿辭察職。
정조 0년
丙申四月初十日。兼春秋朴行淳。義禁府啓目。以任希雨嚴問口招上裁。何如。啓。傳曰。觀此所供。參以査啓。節節違端。言言窘遁兺不喩。以狀啓一事言之。旣曰不自傳布云爾。則無足之狀啓。安得以飛入於道內與京中人之耳乎。渠供中行過之際自致傳播云者。全不成說是乎乃。一問二問。終不直招。徒損國體是置。姑爲仍囚。待新監司査啓後。更査爲良如敎。
정조 0년
義禁府啓目。以洪若漢莫重收拏。有此不審。以此照律。啓。傳曰。依允。
정조 0년
義禁府啓目。洪若漢依大明律不能爲條。大典推斷條施行。啓。傳曰。功議各減一等爲良如敎。
정조 0년
義禁府啓目。以一所巡將申㠎推考事。啓。傳曰。年過七十。分揀放送爲良如敎。
정조 0년
義禁府啓目。以薛里鄭德海。依大明律制書有違條。大典推斷條施行。啓。傳曰。依允。
정조 0년
丙申四月初十日午時。上御廬次。禮房承旨入侍時。左承旨洪國榮。假注書柳孟養。記事官白光澤朴祐源。以次進伏訖。國榮曰。別薏苡。自戊寅年進排。其時大行朝。進御丸藥。故爲藥米飮連續進排。今則已成規例。何以爲之乎。上曰。旣非前例。則減去。可也。命書傳敎曰。疏批之後。冀卿造朝。側席多日。尙不憣然。以卿體國之誠。何忍邁邁。至於此甚乎。本事顚末。予已洞知。又悉於前後敦諭。更何多誥。卿須體予慇懃之意。卽日入城。仍卽肅命。聽予面諭事。右承旨。傳諭于金判府事。期於偕來。上曰。奉常提調。明日入侍時。大牢中牢陵園祭享式例及各項祭享式例。竝爲考奏。出傳敎上曰。延齡君奉祀。旣有先朝筵敎。及今釐正之時。不可不分屬。恩信君。定爲延齡君奉祀事。分付禮曹。凡諸等事。考例擧行。出傳敎上曰。代盡則祧。世遠則遷。此禮家說也。雖以宗廟言之。五世之祧。獨乎園廟。豈有異制。然我朝。無代盡之園廟。故前此。未嘗講此禮矣。今則元廟室旣附永寧殿。則儲慶宮凡諸享。當準永寧殿例爲之。在昔先朝。雖無受敎。此則當朝封園之故。未遑於祧禮之講矣。禮有隆殺。序有遠近。不可不講定節損之儀。儲慶宮順康園享祀及焚香等節。一依祧廟例擧行。似合禮制。以此遣禮官。問于大臣稟處。出傳敎上曰。聞卿出城。卽欲敦召。近因朝家多事。尙此未遑。予心帳然。此非卿一向處外之時。卿其卽爲入城事。遣史官傳諭于洪奉朝賀。出傳敎上曰。儲慶宮享祀事。旣已下敎。昭顯廟愍懷廟。今則世代旣遠。而順懷廟。似亦有已行之例。令該曹考例。依順懷廟例。草記稟定事。分付。出傳敎命退去。諸臣以次退出。
정조 0년
丙申四月初十日午時。上詣殯殿。晝茶禮行禮時。上具祭服。詣內廬次。左副承旨李商巖。記事官尹翊東。記事官白光澤。記事官朴祐源。殯殿都廳林得浩以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就版位西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭。俯伏興。還詣廬次。諸臣以次退出。
정조 0년
丙申四月初十日未時。上御廬次。藥房副提調持湯劑入侍時。副提調洪國榮。假注書柳孟養。記事官白光澤朴祐源。以次進伏訖。絢奉湯劑進前。上進御。命讀各道狀啓訖。命退去。諸臣以次出。
정조 0년
丙申四月初十日酉時。上詣殯殿。行夕奠入侍時。同副承旨鄭民始。假注書柳孟養。記事官白光澤朴祐源。都廳林得浩以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
行都承旨徐浩修病。左承旨洪國榮坐。右承旨徐有慶坐直。左副承旨李商巖坐直。右副承旨金相戊坐。同副承旨鄭民始坐。注書尹翊東仕一員未差。假注書柳孟養仕直。事變假注書李兢淵仕。
정조 0년
傳于徐有慶曰。坐直承旨與金判府事入侍。
정조 0년
又傳于曰。金判府事入侍。
정조 0년
李商巖啓曰。戶曹判書鄭弘淳。奉常提調蔡濟恭。依下敎來待矣。
정조 0년
傳于洪國榮曰。左承旨入侍。
정조 0년
以校理朴天衡牌不進罷職傳旨。傳于李商巖曰。只推。
정조 0년
李商巖啓曰。卽者弘文館校理金履正。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。
정조 0년
傳于徐有慶曰。都廳林得浩入侍。
정조 0년
李商巖啓曰。今日卜相事。命下矣。政官卽爲牌招。開政。何如。傳曰。允。
정조 0년
卜相。以金尙喆爲左議政。
정조 0년
傳于洪國榮曰。吏判入侍。
정조 0년
有政。吏批。判書徐命善進。參判尹得養牌不進。參議洪檢進。左承旨洪國榮進。以李顯永爲司諫。李謙彬爲獻納。姜忱爲正言。李溎爲同義禁。文采五爲刑曹佐郞。洪進漢爲司宰僉正。李穎爲司圃別提。李商梅爲明陵參奉。左議政金尙喆。右議政鄭存謙。承文都提調金尙喆。待敎朴祐源。知義禁李溎。
정조 0년
兵批。判書李徽之病。參判洪秀輔入直進。參議朴師海病。參知金漢老病。左承旨洪國榮進。以兪彦脩爲副護軍。李碩載洪周萬爲副司直。尹㫛爲副司果。
정조 0년
以修撰曺遠振李儒慶。校理朴天衡等牌不進罷職傳旨。傳于李商巖曰。只推。
정조 0년
李商巖以弘文館言啓曰。本館下番闕直。事甚未安。修撰曺遠振李儒慶。旣有只推之命。竝卽牌招。推移入直。校理朴天衡。一體牌招察任。何如。傳曰。允。
정조 0년
又以吏曹言啓曰。明陵參奉崔粹臣。以罪人載興之子。不可置之於齋郞之任。爲先汰去。何如。傳曰。允。
정조 0년
徐有慶。以戶曹言啓曰。代盡宮房還出稅。所罷宮家各樣折受奴婢第宅。內需司眼同査出。別單草記事。命下矣。內需司査報及本曹文書。一一詳考。別單書入。而免稅田結及第宅寺奴婢。屬之本曹。內奴婢則元無移屬本曹例。屬之內需司。至於溫嬪房安嬪房張貴人房。則內需司所報中。第宅所在廣問不知云。故別單中。只書田結之意。敢啓。傳曰。知道。
정조 0년
李商巖。以禮曹言啓曰。因刑曹啓目。圖占監試罪人李松顔朴載禎等。榜目中拔去一款。令禮曹稟定事。允下矣。李松顔入格辛卯式年監試初會試榜目。及朴載禎入格甲午式年監試初會試榜目中。拔去付標以入。而其所授白牌。令吏曹收取燒火。何如。傳曰。允。
정조 0년
又以校正廳言啓曰。本廳郞廳李秉模改差代。前修撰吳大益差下。使之察任。而仍令該曹。口傳付軍職。以爲冠帶常仕。何如。傳曰。允。
정조 0년
又以追崇都監言啓曰。永陵永祐園祭器。堂上一員進去。奉審後草記事。命下矣。堂上臣趙明鼎。依下敎進去奉審。則永陵祭器中可以仍用者十九種。可以修補者十五種。可以新造者八種。永祐園祭器中可以仍用者二十七種。可以修補者六種。可以新造者十種矣。竝爲別單書入。而自本都監。依此擧行之意。敢啓。傳曰。知道。
정조 0년
又以義禁府言啓曰。時囚罪人鄭文達。杖一百收贖。告身盡行追奪。流三千里定配。照律入啓。判付內依允矣。鄭文達。咸鏡道三水府流三千里定配。而以議啓內辭意。具罪目。依例發遣府羅將。押送配所。何如。傳曰。允。
정조 0년
持平尹尙東啓曰。請黑山島充軍罪人趙德昌。依律處斷。措辭見上答曰。不允。
정조 0년
慶尙監司李衍祥疏曰。伏以。臣民無祿。仙馭上賓。居諸易得。公除奄過。伏惟聖孝攀慕。益復如新。而率普茹慟。久愈罔極。仍伏念臣荒疎齟齬。百無一肖。而偏荷洪造。猥躋宰列。居常懍愓。如集于木。千萬匪意。忽伏承嶺臬新命。臣誠惝怳震駴。不省攸措。夫方岳之職。責鉅任重。苟非器識鍊達。績庸茂著者。莫宜承當。而至若嶠南一疆。提封最廣。民物之殷庶。簿牒之繁氄。倍徙諸路。從前居是任者。率皆峻選極揀。而顧今氓風漸渝。疵弊轉深。又當新化淸明之初。承流旬宣之任。尤不可輕以畀人。而乃反以如臣譾劣。容易苟充。不少難愼。何哉。臣雖欲彈竭心膂。少效稱塞。而材蔑諳練。望乏彈壓。畢竟僨誤之患。可立而待。則臣身顚沛。固不足恤。而有辱聖簡。所關非細。左右揣量。實無承膺之望。而嗚呼。臣是窮民也。一生牢落。不齒常人。分外榮達。夢想不到。而向來恩資之驟。目下雄藩之除。倘非千一之會。則如臣孤賤。何以得此也。逢時若是其盛。受恩若是其深。臣雖頑愚。豈不知感。臣之一身。非臣之有也。夷險死生。直前不回。庶爲塵露之報。區區寸心自矢則然。而今此見職。其不稱之實。踰分之懼。如右所陳。有不容憑依寵渥。厭然自居。玆敢短章陳暴。伏乞聖明。深軫重寄。不宜濫授。微懇之非出飾讓。亟許遞免。以幸公私。不勝大願。臣無任隕越祈懇之至。答曰。省疏具悉。今卿此任。予意有在。卿其勿辭。速往欽哉。
정조 0년
草土臣金龜柱疏曰。伏以皇天。不弔我國家。大行大王。奄棄臣民。如喪之痛。八域惟均。而如臣之忝居戚畹。受恩如天者。崩隕痛割。尤當如何哉。伏況我殿下。晨夕哭擗。哀毁過制。聖體諸節。不瑕有損。臣每一承聞。輒不覺涕淚逬瀉。繼之以血也。仍伏念近日諸疏中所謂丙戌人蔘事。卽先臣志事之所在也。臣於壬辰之疏。洞盡無餘。而至今五載。處分未定。臣居常隱痛。如不欲生。及聞行査命下之後。臣擧手泣禱。以爲九原忠悃。今可以白矣。繼伏見判府事臣金致仁箚本。則其爲言。周遮糢糊。不甚明白。全沒彼此之酬酢。漫漶其時之事實。誠非意慮之所及也。臣請得以逐條而辨之。其箚曰。事係久遠。未能詳記。噫。此何等大事。關係又如何也。而乃可諉之於時月之已久。托之於精神之昏耗乎。其箚又曰。國舅。使醫官送言。而奉朝賀適在傍。向臣而言云云。何其沒實之甚也。蓋先臣純用羅蔘之議。始發於二月二十五日聖候添劇藥院移直之際。而直至三月十九日。始乃得用。則其間數十餘日。先臣之使往來醫官。從容往議于都提擧者。不啻幾次。一日之頃。亦至屢焉。此則其時差備待令秩高醫官。莫不知之。而大臣。亦必屢聽而耳熟矣。今其所言。有若先臣。偶然送言。彼偶然傍聽。自已偶然答送者然。其遺却許多事實。而把作一時一言者。誠莫知其何故也。其箚又曰。貢蔘羅蔘半用之云云。此非先臣之言也。蓋京貢之蔘。元非御藥之所堪用。而其時。全以此爲進御之需。而羅蔘則僅入五六分重。自正月初九日違豫之初。至三月旬間。一用此例。無所變改。若其參半之用。則在於旬後。通計日字。未滿一旬。今其言。只擧其一旬參半之用。不用其三朔五六分之用。而歸之於先臣之所言。何其謬也。若使自初。猶得參半用之。則先臣。何必汲汲遑遑。抗言力爭。至被干豫之斥而不知止乎。其箚。又以先臣面言。謂之差異。噫。是何言也。其時先臣。屢月直宿於司鑰之房。筵臣出入之路。戛過其前。故諸大臣入侍罷後。輒或相訪。致仁亦嘗屢到其所。則其所謂送醫官往覆之說。反不及之於相面之時云者。萬不近理。未知大臣。何爲而出此言也。蓋其時酬酢。非但先臣之使大臣。力主其論。大臣亦勸先臣言之。彼今雖曰。日月稍久。此豈可忘之事耶。此而忘之。則天下萬事。眞無不可忘者矣。誠咄咄怪事。誠咄咄怪事也。苟如其言而與其所記差異。則海島宥還之後。日月亦多。登筵亦屢。何不或章或奏。以辨其不然耶。嗚呼。臣之壬辰之疏。卽所以明先臣志事。而今大臣之箚。乃反有以掩昩之。不死孤兒。寧不冤哉。臣於大臣陳箚之初。宜卽對辨。而臣之地處。異於他人。不敢以草土姓名。仰瀆於亮陰之中。今則公除已過。公車始通。不忍終默。敢此哀鳴。而緣臣不肖。使旣骨之先人。謄倒於章牘之間。痛刻哀隕。直欲溘然。伏乞天地父母。曲垂矜察。亟命詳覈事情。俾先臣之靈。得以無憾於地下。仍加臣鈇鉞之誅。以爲爲人子不孝者之戒焉。無任泣血祈懇之至。答曰。省疏具悉。居諸易邁。公除已過。撫時號隕。益復罔極。卿疏所引與大臣之箚逕庭。予所以爲訝者。大臣豈或爽實陳箚。而卿亦豈或過引先訓乎。予非欲兩是。奈此難於査實何哉。李養善之尙今不問。職由於此也。
정조 0년
校理金履正疏曰。伏以。日月不居。公除倐過。想惟聖孝哀慕。益復罔極。臣於昨日次對。隨兩司之後。參合辭之啓。竊庶幾廓揮乾斷。快賜處分。而兪音竟靳。愚衷自激。竊附古人及霤之義。妄罄所懷。乃以洪麟漢事。有所仰陳。而及承聖敎。誨責備至。繼又承宣請推。臣於此實不勝惶愧之至。蓋其罪狀昭著。有關倫義。不當以合辭靳允。遂不更論。故初登前席。辭不達意。終歸疊床之失。誠以人臣之義。討有罪而不得其請。則雖爲屢陳而不敢止也。雖然。臣徒知請討之爲急。而自不免疎率之歸。退伏職次。達宵兢愓。玆不得不短章自列。仰瀆宸嚴。伏乞聖明。俯賜諒察。亟治臣罪。以存朝體焉。臣方治疏將上之際。得接家信。臣之八耋偏母。素患關格之症。夜來添劇。諸般症形。俱係危惡。家僮踵至。促臣歸視。臣自聞此報。方寸如灼。按住不得。冒此尾陳。徑出禁門。罪上添罪。靡所容措。伏願聖慈。諒臣情理之切。治臣擅離之罪。千萬幸甚。臣無任屛營祈懇之至。答曰。省疏具悉。爾其勿辭。救護母病。
정조 0년
敦寧府都正李在簡疏曰。伏以。昊天不弔。仙馭上賓。光陰易邁。公除奄過。如喪之慟。與日俱深。仍伏念臣向叨銓職。自速顚沛。罰止例勘。銜恩訟愆。不自意敍命遽降。除旨繼辱。臣誠驚惶感激。莫省攸措。噫。臣賦性至迂。而瘡疣輒生於冥擿。行己無素。而誠信未孚於同朝。情外之言。忽發於僚堂。而繼以儒臣之斥。聲罪至嚴。倘非我聖慈。曲賜照諒。特致廷尉之問。則臣何以仰暴其事實也哉。情急自明。言不知裁。致勤責敎。尙切悚懍。今何覼縷追提於時移事冷之後。而第其重臣之再書。有不得不辨者。玆敢冒昧而陳之。臣尤死罪。大抵玆事。臣則分付執吏。執吏傳于該吏。不過曰待開政擧行而已。該吏之不告政席。直爲書呈。非臣之所知也。設令臣秉心無狀。陰使下吏。不告僚堂。其於啓下之後。將何以掩諱耶。重臣之前後把持臣者。輒以不關由不往復爲言。而關由。自是該吏事。臣何以逆料該吏之不關由。而創爲格例無所爲之私往復也。平心舒究。自可釋然。而斷斷不止。必欲疑人以不當疑之事。臣實莫曉其何以也。臣本家世謹愼。性又巽軟。立朝殆二十年。未嘗與人爭競。今忽以意外之事。一卞再卞。有若推諉下吏者然。其爲羞朝廷而辱搢紳。大矣。俯仰慙恧。無面可顯。尙何可揚揚冒進。以益其沒廉恥之罪哉。新除之下。承膺無路。玆敢略控微懇。仰瀆崇聽。伏乞遞臣之職。勘臣之罪。以肅朝綱。以靖私義。不勝幸甚。臣無任屛營祈懇之至。答曰。省疏具悉。本事元非大事。爾其勿辭察職。